**OBILJEŽAVANJE DANA ŠKOLE**

Dragi polaznici likovne grupe,

vjerujem da vam nedostaje škola kao što i vi njoj nedostajete.

Pitate se kako znam da joj nedostajete? Vjerujte mi, posjetila sam školu neki dan i mogu vam reći da joj prilično nedostajete. Čim sam otvorila njezina vrata, odmah me tužnim glasom upitala: „Gdje su moji kreativni učenici?“ „Učionice mi krase stari radovi. Na prozorima nema ništa novo, a pogledaj samo moje panoe...“ Da ste samo vidjeli njezin pogled pun tuge i čežnje. Jedva sam je utješila. Pričala sam joj o tome kako marljivo radite kod kuće i da mi šaljete jako kreativne radove. Zamolila me da joj pokažem vaše radove. Pokazala sam joj, bez razmišljanja ,nekoliko vaših radova. Jako se obradovala. Čak se i osmjehnula. Još smo malo razgovarale, a onda sam krenula kući. Cijelim putem mi iz glave nije izlazio onaj njezin osmijeh kada je vidjela vaše radove. Ovo vam pišem jer se bliži njezin dan. Dan škole. Bilo bi jako lijepo od vas da je povodom tog dana razveselite i napravite nešto kreativno za nju. Naučili ste razne likovne tehnike, a znate i koliko škola voli vaše radove. Odaberite tehniku rada po želji i napravite joj poneki rad. Možete naslikati svoju školu, napraviti strip u kojem razgovarate s njom. Naslikajte joj jednu sliku kao poruku. Škola voli i land art, stop animaciju, a drage su joj i pastele. Temperama si ponekad zaprlja svoje klupe, ali voli i njih. Ona će se radovati svakom vašem radu jer zna koliko ste truda i ljubavi uložili u svoje radove. Još sam vam zaboravila reći jednu stvar. Škola mi je na odlasku poručila da vas sve lijepo pozdravim u njezino ime i da jedva čeka da vas ponovo vidi.

Škola o našem dogovoru ne smije ništa saznati jer onda neće biti iznenađenje! Vaši će se radovi, zajedno s ostalim radovima, objediniti i virtualno poslati našoj školi. Zato se potrudite i budite, kao i uvijek, kreativni. Želim vam puno sreće u radu!

Radove mi pošaljite do sljedećeg petka (12. 6. 2020.) u privatnoj poruci na Yammer. Također mi se obratite ako trebate pomoć.